Scad șansele eliberării marinarului român răpit în Marea Roșie acum 4 luni. Soție: Vorbim 2-3 minute o dată pe săptămână
Șansele ca marinarul român răpit anul trecut de o grupare teroristă în Marea Roșie, să fie eliberat, scad.
Bărbatul care lucra ca electrician pe navă a fost luat ostatic împreună cu ceilalți colegi de rebelii houthi, susținători ai grupării Hamas și se află în captivitate de aproape 4 luni.
Un diplomat filipinez, implicat în negocieri cu răpitorii, a declara că aceștia nu vor să elibereze echipajul până când tensiunile din Fâșia Gaza nu se vor încheia.
Ciprian Soare, în vârstă de 29 de ani este singurul român aflat la bord. Alături de el au fost capturați 17 filipinezi, 2 bulgari, 3 ucraineni și 2 mexicani. Imaginile cu insurgenții rebeli houthi din Yemen care descind din elicoptere pe puntea vasului, au făcut înconjurul lumii.
Au trecut aproape 120 de zile de când marinarul român alături de ceilalţi membrii ai echipajului au fost răpiți. Tânărul de 29 de ani este electrician la bordul vasului comercial care a fost capturat. A plecat la muncă din România spre Grecia, iar mai apoi spre Cairo unde s-a îmbarcat pe navă pe data de 6 noiembrie.
Potrivit unui oficial din Filipine ţară din care sunt cei mai mulţi ostatici şansele unei rezolvări sunt tot mai îndepărtate.
Eduardo De Vega, secretar ministerul de Externe din Filipine: "Problema este că primim un singur răspuns. Vor fi eliberați doar dacă situația din Gaza se va rezolva. Suntem în continuă legătură cu houthi pentru a fi siguri că ostaticii sunt tratați bine și își pot contacta familiile. E o situație foarte complicată."
Românul este capturat de aproape patru luni, dar teroriștii îi permit să își sune familia o dată pe săptămână. Soția lui tresare de câte ori sună telefonul. Cei doi sunt căsătoriți de aproape 3 ani.
Soţia Marinarului Român: "Din câte știu, este pe navă. Vorbim o dată pe săptămână, mă sună când poate. Nu există o zi anume sau o oră anume. Când sună, atunci răspund, vorbim câte 2-3 minute, în cele 2-3 minute eu trebuie să îl asigur că toată familia este bine și încerc să aflu dacă este rănit, dacă este teafăr, dacă are ce să mănânce. Nu știu când va veni acasă".
Nava românului, Galaxy Leader, aflată sub pavilion Bahamas, a fost capturată în Golful Aden din Marea Roșie, pe 19 noiembrie.
Adrian Mihalcioiu, reprezentant ITF România: "E o problemă pentru că Houthi acționează în numele Hamas. Probabil că de acolo se fac toate legătură în legătură cu acești ostatici, care practic sunt luați printr-un atac clar de jaf și de piraterie."
Dorel Onaca, expert salvări maritime: "Situația din zonă este atât de nesigură încât nu mai știi ce să faci."
Ministerul Român al Afacerilor Externe a transmis astăzi că, până în acest moment, nu există evoluții cu privire la acest caz. Totodată, MAE menționează că celula de criză lucrează în regim de permanenţă pentru gestionarea situaţiei.